Vyf vas ná tiener tydens plaasaanval ontvoer word | Maroela Media
Vyf mans is in hegtenis geneem nadat 'n 16-jarige meisie Maandag tydens 'n aanval op 'n plaas buite Fort Beaufort in die Oos-Kaap ontvoer is.
Kapt. Khaya Tonjeni, woordvoerder van die polisie, het gesê die verdagtes is in hegtenis geneem deur 'n multidissiplinêre taakspan wat bestaan het uit beamptes van die eenheid vir georganiseerde misdaad, misdaadintelligensie, die Sigbare Polisiëringsgroep (Vispol) en speurders.
"Die span het deur die nag gewerk om leidrade uit te pluis en op te volg totdat hulle die inhegtenisnemings uitgevoer het," het Tonjeni gesê. "Die jong dame [wat ontvoer is] is ongedeerd in een van die gesteelde voertuie gevind. Sy ontvang tans berading."
Maroela Media het vroeër berig 'n onbekende aantal verdagtes het Maandag ná 02:00 op die plaas in die Doringkloof-gebied toegeslaan. Volgens Tonjeni het die aanvallers die tienermeisie ontvoer, en met twee voertuie en verskeie ander items op die vlug geslaan.
Lt.genl. Liziwe Ntshinga, Oos-Kaapse polisiekommissaris, het die polisietaakspan geloof vir die vinnige inhegtenisnemings. "Ek loof hulle vir die deurbraak wat hulle gemaak het. Ek is ook verheug dat die jong dame ongedeerd met haar familie herenig is," het Ntshinga gesê.
Die verdagtes, tussen 27 en 40 jaar oud, sal vandeesweek op aanklagte van roof en ontvoering in die hof verskyn.
Gee eer waar dit toekom wel gedaan trots op julle.
dankie Here, laat hulle nou asb regverdig geoordeel work!
Gaan hulle ook borgtog kry?
Die plaasaanval is nie uitgevoer soos gewoonlik nie? Die berig gee geen besonderhede waar die ouers 2:00 die nag was nie? Was hulle daar en is hulle aangeval? Of was die tiener alleen. Alles rym nie.